བོད་དོན་མཉམ་འབྲེལ་རྒྱལ་ཚོགས་ལ་ཐོག་མར་ཞུས་སྐབས་རྒྱ་གར་སོགས་ཀྱིས་རྒྱབ་སྐྱོར་མ་གནང་བའི་རྒྱུ་མཚན་ནི་དྲངས་མ་ཐག་པ་ལྟར་དང་།ལྷག་པར་དེ་དུས་དབྱིན་ཇིའི་གཞུང་ཚབ་ཀྱིས།བོད་འདི་ཁྲིམས་ཐོག་ནས་ག་འདྲ་ཡིན་མིན་གསལ་པོ་མེད་གཤིས་རྒྱལ་ཚོགས་ནས་བཀའ་བསྡུར་གནང་རྒྱུ་ངང་འཐེན་གནང་ན་ལེགས་ཚུལ་དང་།རྒྱ་གར་གཞུང་ཚབ་ཀྱིས་ཀྱང་།བོད་རྒྱའི་དཀའ་རྙོག་འདི་བོད་རྒྱ་གཉིས་ནང་ཚགས་ཀྱིས་ཞི་འགྲིག་ཡོང་ཐུབ་པའི་ཡིད་ཆེས་ཡོད་པས་རྒྱལ་ཚོགས་ནས་བཀའ་མོལ་གནང་མི་དགོས་ཚུལ་བཤད་པར་བརྟེན་རྒྱལ་ཚོགས་ནས་ངང་འཐེན་གནང་བ་རེད།དེའི་འབྲས་བུ་ནི་ཞྭ་སྒབ་པའི་སྲིད་དོན་རྒྱལ་རབས་ལས།དབྱིན་གཞུང་དང་རྒྱ་གར་གཞུང་གཉིས་ཀས་༌༌་་་༌༌༌༌༌༌༌༌༌དྲང་འབྲེལ་གྱི་རྒྱབ་སྐྱོར་མ་གནང་བ་དེ་ནི་བོད་མི་ས་ཡ་དྲུག་རྒྱ་མི་དམར་པོའི་བཙན་འོག་ཏུ་ཆེད་མངགས་རྩིས་སྤྲོད་བྱས་པ་དེའི་ངན་འབྲས་ལ་བརྟེན་ནས་རྒྱ་གར་དང་།དེ་དང་ཉེ་བའི་རྒྱལ་ཁབ་མང་པོའི་རང་དབང་དང་།ཞི་བདེ་དཔལ་འབྱོར་བཅས་ལ་ཉེན་འགན་ཚབས་ཆེན་ཞིག་ཀྱང་བཟོས་པ་རེད།ཅེས་འབྱུང་བ་ལྟར་བོད་ལ་ཤིན་ཏུ་མཁོ་གལ་ཆེ་བའི་སྐབས་སུ་མཉམ་འབྲེལ་རྒྱལ་ཚོགས་ཀྱི་རྒྱབ་སྐྱོར་མ་ཐོབ་པ་ཙམ་དུ་མ་ཟད།བོད་ལ་རྒྱུས་མངའ་ཆེ་ཤོས་ཀྱི་རྒྱལ་ཁབ་གཉིས་ཀྱིས་བོད་རྒྱ་ནག་གི་ཆ་ཤས་ཡིན་པ་ལྟ་བུའི་གཏམ་བཤད་བྱས་པ་དེས་རྒྱལ་ཁབ་མང་པོའི་བསམ་བློར་ཤུགས་རྐྱེན་ངན་པ་ཐེབས་ཏེ་རྒྱལ་སྤྱིའི་ཆབ་སྲིད་ཀྱི་སྡིངས་ཆའི་ཐོག་ཏུ་བོད་ཀྱི་གནས་བབས་ལ་རིན་ཐང་གང་ཡང་མེད་པ་ལྟ་བུར་གྱུར་པ་རེད།